AISTRIÚCHÁN

AISTRIÚCHÁN COMHAONTÚ IDIR AN TAONTAS EORPACH AGUS POBLACHT PHEIRIÚ LENA MBUNAÍTEAR CREAT DO RANNPHÁIRTÍOCHT PHOBLACHT PHEIRIÚ IN OIBRÍOCHTAÍ BAINISTITHE GÉARCHÉIME AN AONTAIS EORPAIGH

Tá AN tAONTAS EORPACH (“an tAontas”)

de pháirt, agus

POBLACHT PHEIRIÚ ("PEIRIÚ")

den pháirt eile,

dá ngairfear na "Páirtithe" go comhpháirteach anseo feasta,

Á ADMHÁIL DÓIBH go bhféadfaidh an tAontas, faoi chuimsiú a chomhbheartais slándála agus cosanta, a chinneadh oibríochtaí bainistithe géarchéime a ghabháil de láimh, a bhféadfaidh na cúraimí a leagtar amach in Airteagail 42(1) agus 43(1) (1) den Chonradh ar an Aontas Eorpach, mar a chinn Comhairle an Aontais Eorpaigh (“an Chomhairle”), a bheith ar áireamh iontu,

AITHINT DÓIBH a thábhachtaí atá an tsíocháin dhomhanda d’fhorbairt na Stát uile, agus iad fós tiomanta do rannchuidiú leis an tsíocháin agus leis an tslándáil a choimeád ina gcomharsanacht faoi seach agus ar fud an domhain mhóir, ar bhonn phrionsabail Chairt na Náisiún Aontaithe,

I bhFIANAISE a thiomanta atá na Páirtithe a gcomhar a neartú i gcúrsaí a bhaineann leis an tslándáil agus leis an gcosaint, agus á aithint dóibh go bhféadfaí cumais agus ábaltachtaí fhórsaí slándála Pheiriú a úsáid in oibríochtaí bainistithe géarchéime an Aontais,

ÓS MIAN LEO coinníollacha ginearálta a leagan síos maidir le rannpháirtíocht Pheiriú in oibríochtaí bainistithe géarchéime an Aontais i gcomhaontú lena mbunaítear creat do rannpháirtíocht fhéideartha mar sin amach anseo, seachas na coinníollacha sin a shainiú de réir an cháis do gach oibríocht lena mbaineann,

DE BHRÍ gur cheart don Chomhaontú seo a bheith gan dochar d’uathriail chinnteoireachta an Aontais, agus gan dochar don chinneadh atá déanta ag Peiriú a rannpháirtíocht in oibríocht bainistithe géarchéime de chuid an Aontais a shocrú de réir an cháis,

DE BHRÍ go gcinnfidh an tAontas cibé an n-iarrfar nó nach n-iarrfar ar thríú Stáit páirt a ghlacadh in oibríocht bainistithe géarchéime de chuid an Aontais. Féadfaidh Peiriú glacadh leis an iarraidh ón Aontas agus a rannchuidiú a thairiscint. Sa chás sin, cinnfidh an tAontas an nglacfaidh sé nó nach nglacfaidh sé leis an rannchuidiú atá beartaithe,

TAR ÉIS COMHAONTÚ MAR A LEANAS:

ROINN I

FORÁLACHA GINEARÁLTA

Airteagal 1 Cinntí a bhaineann le rannpháirtíocht 1. I ndiaidh don Aontas cinneadh a dhéanamh a iarraidh ar Pheiriú páirt a ghlacadh in oibríocht bainistithe géarchéime de chuid an Aontais, déanfaidh Peiriú, agus an Comhaontú seo á chur chun feidhme aige, cinneadh a údaráis inniúil maidir lena rannpháirtíocht, lena n-áirítear an rannchuidiú atá beartaithe aige, a chur in iúl don Aontas. 2. Cuirfidh an tAontas in iúl do Pheiriú go luath an ranníocaíocht is dócha a dhéanfaidh sé le costais chomhchoiteanna na hoibríochta, a luaithe is féidir d’fhonn cuidiú le Peiriú a thairiscint a fhoirmliú. 3. An measúnú a dhéanfaidh an tAontas ar an rannchuidiú atá beartaithe ag Peiriú, déanfar é i gcomhairle le Peiriú. 4. Déanfaidh an tAontas toradh a mheasúnaithe agus a chinnidh maidir leis an rannchuidiú atá beartaithe ag Peiriú a chur in iúl i scríbhinn, d’fhonn rannpháirtíocht Pheiriú a áirithiú, i gcomhréir leis an gComhaontú seo. 5. Beidh an rannchuidiú atá beartaithe ag Peiriú de bhun mhír 1, agus glacadh an Aontais leis de bhun mhír 4, mar bhonn do chur i bhfeidhm an Chomhaontaithe seo maidir le gach oibríocht shonrach bainistithe géarchéime de chuid an Aontais. 6. Féadfaidh Peiriú, ar a thionscnamh féin nó arna iarraidh sin don Aontas, agus tar éis comhairliúcháin idir na Páirtithe, rannpháirtíocht in oibríocht bainistithe géarchéime de chuid an Aontais a tharraingt siar go hiomlán nó go páirteach tráth ar bith.

Airteagal 2 Creat 1. Beidh baint ag Peiriú leis an gcinneadh ábhartha trína gcinnfidh an Chomhairle go seolfaidh an tAontas oibríocht bainistithe géarchéime, agus le haon chinneadh eile lena gcinnfidh an Chomhairle síneadh a chur le hoibríocht bainistithe géarchéime, i gcomhréir leis an gComhaontú seo agus le haon socruithe cur chun feidhme a cheanglaítear. 2. Beidh rannchuidiú Pheiriú le hoibríocht bainistithe géarchéime de chuid an Aontais gan dochar d’uathriail chinnteoireachta an Aontais.

Airteagal 3 Stádas phearsanra agus fhórsaí Pheiriú 1. Maidir le stádas an phearsanra a thugann Peiriú ar iasacht d’oibríocht shibhialtach bainistithe géarchéime de chuid an Aontais agus stádas an phearsanra agus na bhfórsaí a rannchuidíonn sé le hoibríocht mhíleata bainistithe géarchéime de chuid an Aontais, déanfar é a rialú leis an gcomhaontú ábhartha maidir le stádas na bhfórsaí nó an comhaontú ábhartha maidir le stádas an mhisin, má thugtar an comhaontú sin i gcrích, nó le haon socrú eile idir an tAontas agus an Stát nó na Stáit ina ndéantar an oibríocht. Cuirfear an méid sin in iúl do Pheiriú. 2. Maidir le stádas an phearsanra a thugtar ar iasacht don cheanncheathrú nó d’eilimintí ceannasaíochta atá lonnaithe lasmuigh den Stát nó de na Stáit ina ndéantar oibríocht bainistithe géarchéime an Aontais, rialófar é le socruithe idir an cheanncheathrú agus na heilimintí ceannasaíochta lena mbaineann agus údaráis inniúla Pheiriú. 3. Gan dochar don chomhaontú maidir le stádas na bhfórsaí ná don chomhaontú maidir le stádas an mhisin dá dtagraítear i mír 1, feidhmeoidh Peiriú dlínse ar a phearsanra atá rannpháirteach in oibríocht bainistithe géarchéime an Aontais. I gcás ina n-oibríonn fórsaí Pheiriú ar bord soithigh nó aerárthaigh de chuid Ballstáit den Aontas, féadfaidh an Ballstát sin dlínse a fheidhmiú faoi réir aon chomhaontuithe atá ann cheana nó a bheidh ann amach anseo, agus i gcomhréir lena dhlíthe agus lena rialacháin agus leis an dlí idirnáisiúnta. 4. Beidh Peiriú freagrach as freagairt ar aon éilimh a bhfuil baint acu lena rannpháirtíocht in oibríocht bainistithe géarchéime de chuid an Aontais ó aon bhall dá phearsanra nó maidir le haon bhall dá phearsanra agus beidh sé freagrach as aon chaingean a thabhairt, go háirithe caingean dlí nó caingean araíonachta, i gcoinne aon bhall dá phearsanra i gcomhréir lena dhlíthe agus lena rialacháin. 5. Comhaontaíonn na Páirtithe aon éileamh agus na héilimh uile, seachas éilimh chonarthacha, i gcoinne a chéile a tharscaoileadh maidir le díobháil do shócmhainní atá faoi úinéireacht ceachtar Páirtí nó atá á n-oibriú ag ceachtar Páirtí, nó maidir le cailleadh nó díothú na sócmhainní sin, nó maidir le díobháil nó bás pearsanra de chuid ceachtar Páirtí, ar éilimh iad a éiríonn as comhlíonadh a ndualgas oifigiúil i ndáil le gníomhaíochtaí faoin gComhaontú seo, ach amháin i gcás mórfhaillí nó mí-iompair thoiliúil. 6. Geallann Peiriú go ndéanfaidh sé dearbhú maidir le tarscaoileadh éileamh i gcoinne aon Stát atá rannpháirteach in oibríocht bainistithe géarchéime de chuid an Aontais ina bhfuil Peiriú rannpháirteach, agus go ndéanfaidh sé é sin agus an Comhaontú seo á shíniú aige. 7. Geallann an tAontas go n-áiritheoidh sé go ndéanfaidh na Ballstáit dearbhú a mhéid a bhaineann le tarscaoileadh éileamh i gcás rannpháirtíocht Pheiriú amach anseo in oibríocht bainistithe géarchéime de chuid an Aontais, agus go ndéanfaidh sé é sin agus an Comhaontú seo á shíniú aige.

Airteagal 4 Faisnéis rúnaicmithe 1. Déanfaidh Peiriú bearta iomchuí chun a áirithiú go ndéanfar faisnéis rúnaicmithe an Aontais a chosaint i gcomhréir le rialacha slándála na Comhairle chun faisnéis rúnaicmithe an Aontais a chosaint mar atá i gCinneadh 2013/488/AE (2) ón gComhairle, agus i gcomhréir le treoir bhreise arna heisiúint ag údaráis inniúla, lena n-áirítear Ceannasaí Oibríochta an Aontais i gcás oibríocht mhíleata bainistithe géarchéime de chuid an Aontais, nó Ceann Misin an Aontais i gcás oibríocht shibhialtach bainistithe géarchéime de chuid an Aontais. 2. I gcás ina dtabharfaidh na Páirtithe comhaontú i gcrích maidir le nósanna imeachta slándála chun faisnéis rúnaicmithe a mhalartú, beidh feidhm ag an gcomhaontú sin i gcomhthéacs oibríocht bainistithe géarchéime de chuid an Aontais.

ROINN II

FORÁLACHA MAIDIR LE RANNPHÁIRTÍOCHT IN OIBRÍOCHTAÍ SIBHIALTACHA BAINISTITHE GÉARCHÉIME AN AONTAIS

Airteagal 5 Pearsanra a thugtar ar iasacht d’oibríocht shibhialtach bainistithe géarchéime de chuid an Aontais 1. Déanfaidh Peiriú an méid seo a leanas: (a) a áirithiú go ndéanfaidh a phearsanra arna thabhairt ar iasacht d’oibríocht shibhialtach bainistithe géarchéime de chuid an Aontais a mhisean a ghabháil de láimh i gcomhréir leis an méid a leanas: (i) an cinneadh ábhartha ón gComhairle agus aon leasuithe a dhéanfar air ina dhiaidh sin, dá dtagraítear in Airteagal 2(1), (ii) an Plean Oibríochta, (iii) aon socruithe cur chun feidhme is infheidhme, (iv) aon bheartas is infheidhme maidir le hoibríochtaí sibhialtacha bainistithe géarchéime an Aontais, (b) aon athrú i dtaca lena rannchuidiú le hoibríocht shibhialtach bainistithe géarchéime an Aontais a chur in iúl do Cheannasaí Oibríochtaí Sibhialtacha an Aontais in am trátha. 2. Maidir le baill den phearsanra a thabharfaidh Peiriú ar iasacht d’oibríocht shibhialtach bainistithe géarchéime de chuid an Aontais, cuirfidh údarás inniúil Pheiriú faoi scrúdú leighis iad, déanfaidh sé iad a vacsaíniú agus tabharfaidh sé deimhniú go bhfuil siad ábalta ó thaobh liachta de dá gcuid dualgas, agus soláthróidh an pearsanra cóip den deimhniú sin. 3. Déanfaidh an pearsanra atá ar iasacht ó Pheiriú a ndualgais a chomhlíonadh agus iad féin a iompar agus aird á tabhairt ar leasanna oibríocht shibhialtach bainistithe géarchéime an Aontais amháin, agus cloífidh siad, ag an am céanna, leis na caighdeáin iompair is airde a leagtar amach sna beartais is infheidhme maidir le hoibríochtaí sibhialtacha bainistithe géarchéime an Aontais.

Airteagal 6 An slabhra ceannais 1. Beidh an pearsanra uile a bheidh rannpháirteach in oibríocht shibhialtach bainistithe géarchéime de chuid an Aontais i gcónaí faoi láncheannas a n-údarás náisiúnta. 2. Aistreoidh na húdaráis náisiúnta an rialú oibríochtúil chuig Ceannasaí Oibríochtaí Sibhialtacha an Aontais. 3. Is é Ceannasaí Oibríochtaí Sibhialtacha an Aontais a ghlacfaidh an fhreagracht maidir le hoibríocht shibhialtach bainistithe géarchéime an Aontais agus a fheidhmeoidh ceannas agus rialú uirthi ar an leibhéal straitéiseach. 4. Is é Ceann Misin an Aontais a ghlacfaidh an fhreagracht maidir le hoibríocht shibhialtach bainistithe géarchéime an Aontais agus a fheidhmeoidh ceannas agus rialú uirthi ar leibhéal na n-oibríochtaí agus déanfaidh sé bainistiú uirthi ar bhonn laethúil. 5. Beidh na cearta agus na hoibleagáidí céanna ag Peiriú agus a bheidh ag na Ballstáit sin den Aontas atá rannpháirteach san oibríocht, a mhéid a bhaineann le bainistiú laethúil na hoibríochta, i gcomhréir leis na hionstraimí dlíthiúla dá dtagraítear in Airteagal 2(1). 6. Beidh Ceann Misin an Aontais freagrach as rialú araíonachta ar phearsanra oibríocht shibhialtach bainistithe géarchéime an Aontais. I gcás inar gá, déanfaidh an t-údarás náisiúnta lena mbaineann gníomhaíocht araíonachta. 7. Ceapfaidh Peiriú Pointe Teagmhála na nDíormaí Náisiúnta ("NPOC") chun ionadaíocht a dhéanamh dá dhíorma náisiúnta in oibríocht shibhialtach bainistithe géarchéime an Aontais. Tuairisceoidh NPOC do Cheann Misin an Aontais i dtaca le hábhair náisiúnta agus beidh sé freagrach as smacht a choinneáil ar an díorma ó Pheiriú ar bhonn laethúil. 8. Is é an tAontas a dhéanfaidh an cinneadh deireadh a chur le hoibríocht shibhialtach bainistithe géarchéime an Aontais, tar éis dul i gcomhairle le Peiriú má tá Peiriú fós ag rannchuidiú leis an oibríocht sin ar dháta a foirceanta.

Airteagal 7 Gnéithe airgeadais 1. Gan dochar d’Airteagal 8, beidh Peiriú freagrach as na costais go léir a bhaineann lena rannpháirtíocht in oibríocht shibhialtach bainistithe géarchéime de chuid an Aontais, cé is moite de na costais reatha, mar a leagtar amach i mbuiséad oibriúcháin na hoibríochta. 2. I gcás báis, díobhála, caillteanais nó damáiste do dhaoine nádúrtha nó dlítheanacha ón Stát nó ó na Stáit ina ndéantar oibríocht shibhialtach bainistithe géarchéime an Aontais, déanfar saincheisteanna dliteanais agus cúitimh fhéideartha arna n-íoc ag Peiriú a rialú de réir na gcoinníollacha a leagtar amach sa chomhaontú is infheidhme maidir le stádas an mhisin dá dtagraítear in Airteagal 3(1) nó aon fhorálacha infheidhme eile.

Airteagal 8 Ranníocaíocht leis an mbuiséad oibriúcháin 1. Faoi réir mhír 4 den Airteagal seo i gcás inar chinn Peiriú a bheith rannpháirteach in oibríocht bainistithe géarchéime sibhialtaí de chuid AE i gcomhréir le hAirteagal 1(5), rannchuideoidh Peiriú le maoiniú bhuiséad oibriúcháin oibríocht shibhialtach bainistithe géarchéime de chuid an Aontais lena mbaineann. 2. Ríomhfar an ranníocaíocht dá dtagraítear i mír 1 ar bhonn ceachtar de na foirmlí seo a leanas, cibé acu is ísle: (a) an sciar den mhéid tagartha don bhuiséad oibriúcháin atá i gcomhréir leis an gcóimheas idir ollioncam náisiúnta (OIN) Pheiriú agus OIN iomlána na Stát uile a rannchuidíonn le buiséad oibriúcháin na hoibríochta, nó (b) an sciar den mhéid tagartha don bhuiséad oibriúcháin atá i gcomhréir leis an gcóimheas idir líon an phearsanra ó Pheiriú atá rannpháirteach san oibríocht agus líon iomlán phearsanra na Stát uile atá rannpháirteach san oibríocht. 3. D’ainneoin mhíreanna 1 agus 2, ní dhéanfaidh Peiriú aon ranníocaíocht i leith mhaoiniú na liúntas per diem a íoctar le pearsanra Bhallstáit an Aontais. 4. D’ainneoin mhír 1, déanfaidh an tAontas, i bprionsabal, Peiriú a dhíolmhú ó ranníocaíochtaí airgeadais le hoibríocht shibhialtach bainistithe géarchéime áirithe de chuid an Aontais i gcás: (a) ina measann an tAontas go bhfuil rannchuidiú suntasach á dhéanamh ag Peiriú atá riachtanach don oibríocht sin, nó (b) nach bhfuil OIN per capita Pheiriú níos mó ná OIN aon Bhallstáit den Aontas. 5. Faoi réir mhír 1, is idir údaráis inniúla na bPáirtithe a bheidh aon socrú maidir le ranníocaíochtaí a dhéanfaidh Peiriú le buiséad oibriúcháin oibríocht shibhialtach bainistithe géarchéime de chuid an Aontais, agus áireofar ann, i measc nithe eile, forálacha maidir le: (a) méid na ranníocaíochta airgeadais lena mbaineann, (b) na socruithe maidir leis an ranníocaíocht airgeadais a íoc, agus (c) an nós imeachta iniúchóireachta.

ROINN III

FORÁLACHA MAIDIR LE RANNPHÁIRTÍOCHT IN OIBRÍOCHTAÍ MÍLEATA BAINISTITHE GÉARCHÉIMEANNA AN AONTAIS

Airteagal 9 Rannpháirtíocht in oibríochtaí míleata bainistithe géarchéime de chuid an Aontais 1. Déanfaidh Peiriú an méid seo a leanas: (a) áiritheoidh sé go dtabharfaidh a fhórsaí agus a phearsanra atá rannpháirteach in oibríocht mhíleata bainistithe géarchéime de chuid an Aontais faoina misean i gcomhréir le: (i) an cinneadh ábhartha ón gComhairle agus aon leasuithe a dhéantar air ina dhiaidh sin, dá dtagraítear in Airteagal 2(1), (ii) an Plean Oibríochta, (iii) aon socruithe cur chun feidhme is infheidhme ina dhiaidh sin, agus (iv) aon bheartas is infheidhme maidir le hoibríochtaí míleata bainistithe géarchéime an Aontais, (b) cuirfidh sé aon athrú i dtaca lena rannpháirtíocht in oibríocht mhíleata bainistithe géarchéime an Aontais in iúl do Cheannasaí Oibríochta an Aontais in am trátha. 2. Déanfaidh an pearsanra atá ar iasacht ó Pheiriú a ndualgais a chomhlíonadh agus iad féin a iompar agus aird á tabhairt ar leasanna oibríocht mhíleata bainistithe géarchéime an Aontais amháin, agus cloífidh siad, ag an am céanna, leis na caighdeáin iompair is airde a leagtar amach sna beartais is infheidhme maidir le hoibríochtaí míleata bainistithe géarchéime an Aontais.

Airteagal 10 An slabhra ceannais 1. Beidh na fórsaí agus an pearsanra uile a bheidh rannpháirteach in oibríochtaí míleata bainistithe géarchéime de chuid an Aontais i gcónaí faoi láncheannas a n-údarás náisiúnta. Is é oifigeach Fhórsaí Armtha Pheiriú a ainmnítear chun na críche sin a fheidhmeoidh ceannas oibríochtúil. 2. Déanfaidh na húdaráis náisiúnta rialú oibríochtúil agus ceannas oirbheartaíoch agus/nó rialú oirbheartaíoch a bhfórsaí, a sócmhainní agus a bpearsanra a aistriú chuig Ceannasaí Oibríochta an Aontais Eorpaigh, atá i dteideal a údarás a tharmligean. 3. Beidh na cearta agus na hoibleagáidí céanna ag Peiriú agus a bheidh ag Ballstáit den Aontas atá rannpháirteach san oibríocht, a mhéid a bhaineann le bainistiú laethúil oibríocht mhíleata bainistithe géarchéime an Aontais, i gcomhréir leis na hionstraimí dlíthiúla dá dtagraítear in Airteagal 2(1). 4. Féadfaidh Ceannasaí Oibríochta an Aontais, tar éis dul i gcomhairle le Peiriú, a iarraidh, tráth ar bith, go dtarraingeofar siar an rannchuidiú ó Pheiriú. 5. Ceapfaidh Peiriú ionadaí míleata sinsearach chun ionadaíocht a dhéanamh dá dhíorma náisiúnta in oibríocht mhíleata bainistithe géarchéime an Aontais. Rachaidh an tIonadaí Míleata Sinsearach i gcomhairle le Ceannasaí Fórsa an Aontais maidir le gach ábhar lena ndéantar difear don oibríocht agus beidh sé freagrach as smacht a choinneáil ar an díorma ó Pheiriú ar bhonn laethúil. 6. Cuirfear na téarmaí a úsáidtear sa Roinn III seo i bhfeidhm i gcomhréir le Glossary of Acronyms and Definitions Revision 2019. [Gluais Acrainmneacha agus Sainmhínithe ó Choiste Míleata an Aontais Eorpaigh – Athbhreithniú 2019].

Airteagal 11 Gnéithe airgeadais 1. Gan dochar d’Airteagal 12, beidh Peiriú freagrach as na costais ar fad a bhaineann lena rannpháirtíocht in oibríocht mhíleata bainistithe géarchéime an Aontais mura bhfuil na costais faoi réir cistiú comhchoiteann dá bhforáiltear sna hionstraimí dlíthiúla dá dtagraítear in Airteagal 2(1), agus i gCinneadh (CBES) 2021/509 ón gComhairle (3). 2. I gcás báis, díobhála, caillteanais nó damáiste do dhaoine nádúrtha nó dlítheanacha ón Stát nó ó na Stáit ina ndéantar oibríocht mhíleata bainistithe géarchéime an Aontais, déanfar saincheisteanna dliteanais agus cúitimh fhéideartha arna n-íoc ag Peiriú a rialú de réir na gcoinníollacha a leagtar amach sa chomhaontú is infheidhme maidir le stádas na bhfórsaí dá dtagraítear in Airteagal 3(1) nó aon fhorálacha infheidhme eile.

Airteagal 12 Ranníocaíocht leis na costais choiteanna 1. Faoi réir mhír 3 den Airteagal seo, i gcás inar chinn Peiriú a bheith rannpháirteach in oibríocht mhíleata bainistithe géarchéime de chuid AE i gcomhréir le hAirteagal 1(5), rannchuideoidh Peiriú le maoiniú na gcostas coiteann maidir le hoibríocht mhíleata bainistithe géarchéime de chuid an Aontais lena mbaineann. 2. Ríomhfar an ranníocaíocht dá dtagraítear i mír 1 ar bhonn ceachtar de na foirmlí seo a leanas, cibé acu is ísle: (a) an sciar de na costais choiteanna atá i gcomhréir le OIN Pheiriú agus OIN iomlána na Stát uile a rannchuidíonn le costais choiteanna na hoibríochta, nó (b) an sciar de na costais choiteanna atá i gcomhréir leis an gcóimheas idir líon an phearsanra ó Pheiriú atá rannpháirteach san oibríocht agus líon iomlán phearsanra na Stát uile atá rannpháirteach san oibríocht. I gcás ina n-úsáidtear an fhoirmle faoi phointe (b) agus nach gcuireann Peiriú pearsanra ach chuig ceanncheathrú na hoibríochta nó an fhórsa, is é cóimheas a phearsanra le líon iomlán phearsanra na ceanncheathrún faoi seach a úsáidfear. I gcásanna eile, is é cóimheas an phearsanra ar fad a chuirfidh Peiriú le pearsanra iomlán na hoibríochta an cóimheas a úsáidfear. 3. D’ainneoin mhír 1, déanfaidh an tAontas, i bprionsabal, Peiriú a dhíolmhú ó ranníocaíochtaí airgeadais le hoibríocht mhíleata bainistithe géarchéime áirithe de chuid an Aontais i gcás: (a) ina measann an tAontas go bhfuil rannchuidiú suntasach á dhéanamh ag Peiriú atá riachtanach don oibríocht sin, nó (b) nach bhfuil OIN per capita Pheiriú níos mó ná OIN aon Bhallstáit den Aontas. 4. Faoi réir mhír 1, is idir údaráis inniúla na bPáirtithe a bheidh aon socruithe maidir le ranníocaíochtaí a dhéanfaidh Peiriú le costais choiteanna, agus áireofar iontu, i measc nithe eile, forálacha maidir le: (a) méid na ranníocaíochta airgeadais lena mbaineann, (b) na socruithe maidir leis an ranníocaíocht airgeadais a íoc, agus (c) an nós imeachta iniúchóireachta.

ROINN IV

FORÁLACHA CRÍOCHNAITHEACHA

Airteagal 13 Socruithe maidir leis an gComhaontú a chur chun feidhme Gan dochar d’Airteagal 8(5) agus 12(4), aon socruithe teicniúla agus riaracháin is gá de bhun chur chun feidhme an Chomhaontaithe seo, déanfar iad a thabhairt i gcrích idir údaráis inniúla na bPáirtithe.

Airteagal 14 Údaráis Inniúla Chun críocha an Chomhaontaithe seo, agus mura dtugtar fógra eile don Aontas, is údaráis inniúla Pheiriú a bheidh san Aireacht Gnóthaí Eachtracha.

Airteagal 15 Neamhchomhlíonadh Más rud é go mainneoidh ceachtar Páirtí a oibleagáidí faoin gComhaontú seo a chomhlíonadh, beidh an ceart ag an bPáirtí eile an Comhaontú a fhoirceannadh trí fhógra aon mhí amháin a thabhairt i scríbhinn.

Airteagal 16 Réiteach Díospóidí Díospóidí a bhaineann le léirmhíniú nó feidhmiú an Chomhaontaithe seo, déanfar iad a réiteach trí bhealaí taidhleoireachta idir na Páirtithe.

Airteagal 17 Teacht i bhfeidhm, ré agus foirceannadh 1. Tiocfaidh an Comhaontú seo i bhfeidhm an chéad lá den chéad mhí tar éis do na Páirtithe fógra a thabhairt dá chéile gur chuir siad i gcrích na nósanna imeachta inmheánacha dlíthiúla is gá chun go dtiocfaidh an Comhaontú seo i bhfeidhm. 2. Déanfar an Comhaontú seo a athbhreithniú ar iarraidh ó cheachtar Páirtí. 3. Féadfar an Comhaontú seo a leasú ar bhonn comhaontaithe fhrithpháirtigh i scríbhinn idir na Páirtithe. Tiocfaidh na leasuithe i bhfeidhm i gcomhréir leis an nós imeachta a leagtar síos i mír 1. 4. Féadfaidh ceachtar Páirtí an Comhaontú seo a fhoirceannadh trí fhógra foirceanta i scríbhinn a thabhairt don Pháirtí eile. Beidh feidhm ag foirceannadh mar sin 6 mhí tar éis don Pháirtí eile fógra a fháil. Á FHIANÚ SIN, tá an Comhaontú seo sínithe againne a bhfuil ár síniú thíos, agus sinn údaraithe go cuí chuige sin.

Arna dhéanamh sa Bhruiséil, an 14 Deireadh Fómhair 2022, i mBéarla agus i Spáinnis, agus comhúdarás ag gach téacs. Thar ceann an Aontais Eorpaigh Thar ceann Phoblacht Pheiriú

(1) Arna fhoilsiú an 30 Márta 2010 in Iris Oifigiúil an Aontais Eorpaigh, C 83, Imleabhar 53.

(2) Cinneadh 2013/488/AE ón gComhairle an 23 Meán Fómhair 2013 maidir leis na rialacha slándála chun faisnéis rúnaicmithe AE a chosaint (IO L 274, 15.10.2013, lch. 1).

(3) Cinneadh (CBES) 2021/509 ón gComhairle an 22 Márta 2021 lena mbunaítear Saoráid Síochána Eorpach, agus lena n-aisghairtear Cinneadh (CBES) 2015/528 (IO L 102, 24.3.2021, lch. 14).